b'\n_START_ARTICLE_\nJohn Sherman\n_START_SECTION_\nPolitisk karriere\n_START_PARAGRAPH_\nSherman innledet sin karriere som advokat i Mansfield i 1844. I 1848 giftet han seg med Margaret Sarah Stewart, som var datter av en dommer i Ohio. Han innledet sin politiske karriere i whigpartiet og var delegat til whigpartiets partim\xc3\xb8te b\xc3\xa5de i 1848 og i 1852. To \xc3\xa5r senere gikk han over til det nystartede republikanske partiet og var medlem av representantenes hus fra Ohio i perioden mellom 1855 til 1861. Da Salmon P. Chase avgikk fra USAs senat til fordel for \xc3\xa5 bli Abraham Lincolns finansminister i 1861 ble Sherman innvalgt som senator i stedet. Sherman var medlem av senatet i perioden mellom 1861 til 1877, og fra 1881 til 1897, hvor han var ordf\xc3\xb8rer for komiteer innenfor landbruk og \xc3\xb8konomi.\n_START_SECTION_\nFinansminister og senator\n_START_PARAGRAPH_\nI mars 1877 ble Sherman utnevnt til finansminister av de nyvalgte presidenten Rutherford B. Hayes, en stilling han beholdt ut Hayes regjeringstid i 1881. Under presidentvalget i USA 1880 ba han om \xc3\xa5 bli den republikanske nominasjonen for presidentembetet i et fors\xc3\xb8k p\xc3\xa5 \xc3\xa5 bli en kompromissl\xc3\xb8sning mellom Ulysses S. Grant og James G. Blaine, men tapte denne til fordel for hans kampanjeleder James A. Garfield. Da hans tid som finansminister gikk ut ble Sherman valgt inn i senatet igjen for \xc3\xa5 fylle setet som James A. Garfield etterlot seg til fordel for presidentembetet._NEWLINE_I sin andre periode i senatet var Sherman komit\xc3\xa9ordf\xc3\xb8rer i Committee on the Library mellom 1881 til 1887, Republican Conference mellom 1884 til 1885 og igjen fra 1891 til 1897, samt komit\xc3\xa9ordf\xc3\xb8rer p\xc3\xa5 Committee on Foreign Relations mellom 1885 til 1893 og igjen fra 1895 til 1897. Han var ogs\xc3\xa5 president pro tempore i perioden 1885 til 1887, og som f\xc3\xb8lge av d\xc3\xb8dsfallet til visepresidenten Thomas A. Hendricks i 1885 var han neste person i presidentrekken fra desember 1885 til januar 1886. Sherman fors\xc3\xb8kte ogs\xc3\xa5 \xc3\xa5 stille som presidentkandidat under valget i 1884 og valget i 1888, men tapte ogs\xc3\xa5 da for henholdsvis James G. Blaine og Benjamin Harrison.\n_START_SECTION_\nUtenriksminister under McKinley\n_START_PARAGRAPH_\nI 1890 b\xc3\xa5de skrev og introduserte han Sherman Antitrust Act, som var den f\xc3\xb8rste f\xc3\xb8derale statutten i et fors\xc3\xb8k p\xc3\xa5 \xc3\xa5 begrense monopoler og kartellvirksomhet, og som dermed er den eldste antitrustloven i USA. Loven ble undertegnet av president Benjamin Harrison det samme \xc3\xa5ret den ble introdusert. I 1897 utnevnte den nyvalgte presidenten William McKinley Sherman til utenriksminister. Han ble valgt for sin store status innad i det republikanske partiet til tross for manglende diplomatisk erfaring, noe som gjorde at Sherman fremstod som ineffektiv i sitt embete. Allerede etter ett \xc3\xa5r erstattet McKinley han med assisterende utenriksminister William R. Day._NEWLINE_Sherman trakk seg tilbake fra offentligheten etter \xc3\xa5 ha g\xc3\xa5tt av som utenriksminister, og d\xc3\xb8de to \xc3\xa5r senere av en langvarig sykdom den 22. oktober 1900 i Washington, D.C.. Han ble senere gravlagt p\xc3\xa5 Mansfield City Cemetery i Mansfield sammen med sin kone Margaret.'